Ma yella d G. Genette deg useggas 1982 deg udlis-ines Palimpsestes, la littérature au second degré, yesnulfa-d irem n taḍersit i d-ibanen i tikkelt tamenzut. Ɣur-s taḍersit d ayen akk ara yeskecmen aḍris deg wayeḍ ama s wassaɣ ibanen neɣ yeffren4 . M. A. Salhi yenna-d fell-as belli: « d tamiḍrant i d yesnulfa G.Genette akken, tamenzut ad issefhem lesnaf n wassaɣen i zemren ad ilin gar yiḍrisen, tis snat, akken ad isewseɛ tamuɣli yellan yakan ɣef wassaɣen gar yiḍrisen. Uqbel-is yella kan wawal amiḍran (concept) amyeḍres (intertextualité) i d tesnulfa J. Kristiva »5. Taḍersit-agi, yebḍa-tt G. Genette ɣef semmus n leṣnaf n wassaɣen yettilin gar uḍris d wayeḍ6.